बाबा रामदेव मेले में पहुंच रहे लाखों लोगों के लिए यहां बनी परचा नाडी आकर्षण का केन्द्र बनी हुई है। सैकड़ों किलोमीटर की यात्रा कर यहां पहुंचने वाले श्रद्धालुओं की इसके प्रति अगाध श्रद्धा को अंधविश्वास कह लो या आस्था। उनका मानना है कि परचा नाडी में स्नान करने से किसी के शरीर में बैठी बुरी आत्मा (भूत) भाग जाती है। जोधपुर में मसूरिया पहाड़ी पर स्थित लोक देवता बाबा रामदेव के मंदिर की तलहटी में बने तालाब को लोग परचा नाडी कहते है। श्रद्धालुओं का मानना है कि इस नाडी में स्नान मात्र करने से ही सारे संकट दूर हो जाते है। इन लोगों का मानना है कि इस नाडी में डुबकी लगाने से ही शरीर में विद्यमान बुरी आत्मा से छुटकारा मिल जाता है। अपनी इस आस्था या एेसा कहे अंधविश्वास के कारण लोग शरीर से बुरी आत्माओं को निकालने के लिए कई महिलाओं को जबरन इस नाडी में डुबकी लगवाते है। महिलाओं के परिजन उनके बाल पकड़ जबरन बार-बार पानी में उसका सिर डालते है। यह प्रक्रिया कई बार दोहराते है। इसके बाद कई लोग महिला का सिर बाहर निकाल उसे जूता सूंघाते है। कई बार इस जूते में नाडी का पानी भर महिलाओं को भी पिलाते है। खासियत की बात यह है कि इस नजारे को सैकड़ों लोग दिनभर देखते रहते है। वहां तैनात पुलिस अधिकारियों का कहना है कि यह लोगों की आस्था है। कई लोग इस पानी को बोतल में भरकर अपने साथ ले जाते है। उनकी मान्यता है कि इससे चर्म रोग ठीक हो जाता है।